"Ê ta insultan di tudu manera i ê ta txoman so nomi fedi, Ê ta tratan mesmu mal, Ê ta tratan sima katxor"
“ Bon dia Onda Kriolu.
Un ben li pidi opinion sobri un asuntu ki teni nha vida tcheu amarguradu.
Un ten 25 ano di idade i dja ten 15 ano ki N’sta vivi na Merka. Cabo Verde n’ta bai sempri i na ultimu bes ki n’bai un ranja un namoradu ki nu konxi desdi minino... Ê ten 3 fidju i 2 dja sta na Merka. Nu relaciona a distancia duranti 1 ano i nos amor era mesmu bunito, tudu kuza era maravilhozu. Dipos nu rezolvi tarzel pa Merka y primeru ki ben foi un si fidju di 7 anu, el kuandu é txiga es si fidju dja staba li.
Kuandu é txiga tudu kontinua bunito i lindo sima na nos primeru dia... Ê txiga na dia 18 di Maio i nu caza na dia 4 di Junho.
Foi un cazamentu bunitu ku tudu familia i amigos reunidos. Dipos nu bai tra si numero di social ki ta pirmitil trabadja na Merka . So ki el é pensa ma komu dja nu caza ma n’ta dal diskontu... i komu dja ê teni si karton di social na mon e pensa ma dja e teni tudu dokumentu... Foi enton ki ê kumesa muda... Ê kumesa straga kabesa pamodi ê pensa ma dja ê konxi Merka. Familia tambi kumesa ta pol kuzas na kabesa i un dia ê ruma si ropa i e bai mora la caza si irman ki tambe sta intxil kabesa. Ê txiga pontu di flan ma nunka ê ka gosta di mi, ma ê caza ku mi na Merka so pa dokumentu.
Ami un ta pensa ma n’ka mereceba pamodi pa alén di un gosta del un da tudu por tudu pan tral di Cabo Verde, el ku si fidjus. So na cazamentu un gasta 15 mil dolar.
Nes mumentu un sta xinti enganada... ê enganan txeu dimaz. Dja ê bai poi dedu na tinta pa ê tra si cartinha di rezidencia mas antis di ê dadu kartinhu nos tudu 2 nu ta txomadu pa entrevista na servisu di imigrason. Ê nes pontu ki n’teni duvida :
Uns alguen ta flan pan dal si dokumentu man ta ganha ku Deus, otus ta flan pan dexal deportadu pa Cabo Verde. Otus inda ta flan pan pol na justisa pamodi ka ta brinkadu ku sentimentu di pessoas. Ten alguen ki inda ta flan pan kancela pitison... Di forma ki un sta indiciza... N’ka sabi kuzé ki n’ta fazi.
Deus sabi ma nha kurason nunka ka desejal maldade, embora ê ta stressan txeu.... Ê ta insultan di tudu manera i ê ta txoman so nomi fedi... Ê ta tratan mesmu mal....Ê ta tratan sima katxor.
Tambi é ta fla ma n’ta pol kornu mas kel la ê di si kabesa ki ê ta tra, ka ten ninguen ki ta flal kel la.
Di kada bes ki ê ta fla ma ê ka gosta di mi ta dan so gana mata kabesa pamodi un ta amal mesmu di verdade....Ten dias ki nu ta sta fixi mas kuazi sempri ê ta tratan mal, mi ki ê un menina mutu dretu pan ta sta ta sufri si.
Ê por isu ki n’kré sabi kuzé ki n’ta fazi... Nhos djudan.
Obrigada.
fonte:ok
kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn por_Latn ita_Latn